Objava obvestila o odobritvi standardne spremembe specifikacije proizvoda za ime v vinskem sektorju iz člena 17(2) in (3) Delegirane uredbe Komisije (EU) 2019/33 (2021/C 453/06)

To obvestilo je objavljeno v skladu s členom 17(5) Delegirane uredbe Komisije (EU) 2019/33 (1).

OBVESTILO O STANDARDNI SPREMEMBI, KI SPREMINJA ENOTNI DOKUMENT

„Castilla“

PGI-ES-A0059-AM02

Datum obvestila: 20. avgust 2021

OPIS ODOBRENIH SPREMEMB IN RAZLOGI ZANJE

1. Terminologija, uporabljena za analitska parametra preostali sladkor in vsebnost hlapnih kislin, je bila usklajena z veljavno zakonodajo.

Opis

Analitski parameter „preostali sladkor“ je bil preimenovan v „skupni sladkor, izražen kot glukoza in fruktoza“, v skladu s členom 20 Izvedbene uredbe Komisije (EU) 2019/34 z dne 17. oktobra 2018, ki določa meritev vsebnosti skupnih sladkorjev, izraženih kot fruktoza in glukoza.

Upoštevajte tudi, da bo vsebnost hlapnih kislin izražena kot ocetna kislina.

Oddelek 2.1 specifikacije proizvoda je bil spremenjen, vendar to ne vpliva na enotni dokument.

To je standardna sprememba, saj je z njo prilagojena terminologija, ki se uporablja za fizikalno-kemijske lastnosti, vendar ne povzroči spremembe končnega proizvoda, ki ohranja lastnosti in profil, opisane v povezavi, ki izhajajo iz medsebojnega vpliva med naravnimi in človeškimi dejavniki. Zato se šteje, da ta sprememba ne spada v nobeno od kategorij iz člena 14(1) Uredbe (EU) 2019/33.

Razlog

Da se opredelijo izrazi za merjenje vrednosti dveh analitskih parametrov vina: sladkorjev in vsebnosti hlapnih kislin.

2. Sklicevanja na predpise so bila posodobljena.

Opis

Sklicevanja na predpise v oddelkih 3, 8 in 9.2 specifikacije proizvoda ter oddelku 5.1 enotnega dokumenta so bila posodobljena.

Ta sprememba je standardna, saj gre za posodobitev. Zato se šteje, da ta sprememba ne spada v nobeno od kategorij iz člena 14(1) Uredbe (EU) 2019/33.

Razlog

Zastarela sklicevanja na predpise so bila nadomeščena z veljavno zakonodajo EU.

3. Vključitev novih sort

Opis

Vključene so bile naslednje bele sorte: alarije, albarín blanco, albariño, albillo dorado, colombard, garnacha blanca, montúa/chelva, palomino, pardina/jaén blanco in planta nova/tardana, ter rdeče sorte: garnacha peluda, marselan, moribel, touriga nacional in tinto fragoso.

Oddelek 6 specifikacije proizvoda je bil spremenjen. Ta sprememba ne vpliva na enotni dokument, ker so bile te sorte dodane kot sekundarne sorte.

To je standardna sprememba, saj se nove sorte uporabljajo za proizvodnjo istih vrst vina z zaščiteno označbo, ne da bi povzročile kakršne koli bistvene spremembe. Proizvod ohranja lastnosti in profil, opisane v povezavi, ki izhajajo iz medsebojnega vpliva med naravnimi in človeškimi dejavniki. Zato se šteje, da ta sprememba ne spada v nobeno od kategorij iz člena 14(1) Uredbe (EU) 2019/33.

Razlog

Nove sorte je bilo treba vključiti, da bi se specifikacija proizvoda za ZGO „Castilla“ prilagodila vinogradniškemu potencialu območja proizvodnje in da bi se ponudil širši izbor vin za zadostitev povpraševanju tako po tradicionalnih kot tudi po sodobnejših vrstah vina.

Sorte so dovoljene na območju proizvodnje in so vključene v Prilogo XII h kraljevi uredbi št. 450/2020 z dne 10. marca 2020 o spremembi kraljeve uredbe št. 1338/2018 ministrstva za kmetijstvo, ribolov in prehrano z dne 29. oktobra 2018 o vinogradniškem potencialu.

Proizvajalci v vinorodnem okolišu navedene sorte gojijo v vinogradih na površini 3 644,15 hektara. Izkušnje z uporabo teh sort na območju so prinesle zelo pozitivne rezultate pri številnih različnih proizvodih, ki so v skladu z zahtevami iz specifikacije proizvoda za vina z ZGO „Castilla“. Poleg tega obstaja povpraševanje po vinih, pridelanih iz teh sort.

4. Zdaj obstaja možnost uporabe imena manjše geografske enote na etiketi.

Opis

Manjša geografska enota „Campo de Calatrava“ je bila vključena skupaj z opisom območja, ki ga zajema.

Spremenjena sta bila oddelek 8 specifikacije proizvoda in oddelek 9 enotnega dokumenta.

To je standardna sprememba, saj je z njo specifikacija proizvoda prilagojena veljavni zakonodaji. Zato se šteje, da ta sprememba ne spada v nobeno od kategorij iz člena 14(1) Delegirane uredbe Komisije (EU) 2019/33.

Razlog

V uradnem listu Kastilje - Manče je bila 12. aprila 2011 objavljena resolucija z dne 31. marca 2011 regionalnega ministrstva za kmetijstvo in okolje, v kateri so opredeljena in določena pravila za uporabo manjše geografske enote Campo de Calatrava za vina z zaščiteno geografsko označbo Vinos de la Tierra de Castilla, v skladu s členom 118z(1) Uredbe (ES) št. 1234/2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode („Uredba o enotni SUT“).

Z objavo Delegirane uredbe Komisije (EU) 2019/33 z dne 17. oktobra 2018 o dopolnitvi Uredbe (EU) št. 1308/2013 Evropskega parlamenta in Sveta v zvezi z vlogami za zaščito označb porekla, geografskih označb in tradicionalnih izrazov v vinskem sektorju, postopkom ugovora, omejitvami uporabe, spremembami specifikacij proizvoda, preklicem zaščite ter označevanjem in predstavitvijo ter v skladu s členom 55(2) je bila v specifikacijo proizvoda in enotni dokument vključena razmejitev območja zadevne geografske enote.

ENOTNI DOKUMENT

1. Ime

„Castilla“

2. Vrsta geografske označbe

ZGO – zaščitena geografska označba

3. Kategorije proizvodov vinske trte

1. Vino

3. Likersko vino

5. Kakovostno peneče vino

8. Biser vino

16. Vino iz prezrelega grozdja

4. Opis vin

1. Belo vino in vino rosé, biser vino in peneče vino

KRATEK OPIS

Bela vina in vina rosé imajo običajno majhen delež alkohola. Znana so po svoji značilni intenzivni aromi s sadnimi in cvetličnimi notami.

Bela vina so elegantna in lahka ter imajo srednjo vsebnost kislin. Vina rosé so zelo bistra in živahna, temno rožnate barve in obstojna. Okus je nežen in zelo svež ter močno spominja na sadje.

Biser vina so bolj sveža in aromatična. Peneča vina so znana po svoji eleganci in lahkosti.

* Najvišja vsebnost hlapnih kislin se poviša z vsakim letom starosti vina do največ 18 miliekvivalentov na liter za vina, starejša od štirih let.

* Najvišja vsebnost žvepla: 250 miligramov na liter, če je vsebnost sladkorja višja od 5 gramov na liter (to ne velja za peneča vina).

SPLOŠNE ANALITSKE LASTNOSTI

Največji delež skupnega alkohola (v vol. %)

11

Najmanjši delež dejanskega alkohola (v vol. %)

11

Najnižja vsebnost skupnih kislin

4 grami na liter, izraženi kot vinska kislina

Najvišja vsebnost hlapnih kislin (v miliekvivalentih na liter)

10

Najvišja vsebnost skupnega žveplovega dioksida (v miligramih na liter)

180

2. Rdeče vino, biser vino in peneče vino

KRATEK OPIS

Vina so aromatična, uravnotežena in strukturirana ter imajo močne tanine. Fenolna struktura daje zelo kompleksna rdeča vina z intenzivno barvo in polnim telesom.

Biser vina so bolj sveža in aromatična. Peneča vina so znana po svoji eleganci in lahkosti.

* Najvišja vsebnost hlapnih kislin se poviša z vsakim letom starosti vina do največ 18 miliekvivalentov na liter za vina, starejša od štirih let.

* Najvišja vsebnost žvepla: 200 miligramov na liter, če je vsebnost sladkorja višja od 5 gramov na liter (to ne velja za peneča vina).

SPLOŠNE ANALITSKE LASTNOSTI

Največji delež skupnega alkohola (v vol. %)

12

Najmanjši delež dejanskega alkohola (v vol. %)

12

Najnižja vsebnost skupnih kislin

4 grami na liter, izraženi kot vinska kislina

Najvišja vsebnost hlapnih kislin (v miliekvivalentih na liter)

10

Najvišja vsebnost skupnega žveplovega dioksida (v miligramih na liter)

150

3. Likersko vino

KRATEK OPIS

Vina so bolj subtilna in imajo velik delež alkohola.

* Najvišja vsebnost hlapnih kislin se poviša z vsakim letom starosti vina do največ 18 miliekvivalentov na liter za vina, starejša od štirih let.

* Najvišja vsebnost žvepla: 200 miligramov na liter, če je vsebnost sladkorja višja od 5 gramov na liter (to ne velja za peneča vina).

SPLOŠNE ANALITSKE LASTNOSTI

Največji delež skupnega alkohola (v vol. %)

17,5

Najmanjši delež dejanskega alkohola (v vol. %)

15

Najnižja vsebnost skupnih kislin

4 grami na liter, izraženi kot vinska kislina

Najvišja vsebnost hlapnih kislin (v miliekvivalentih na liter)

10

Najvišja vsebnost skupnega žveplovega dioksida (v miligramih na liter)

150

4. Vino iz prezrelega grozdja

KRATEK OPIS

Za edinstveno podnebje območja proizvodnje so značilne velike količine svetlobe in tople jeseni ter obilica sonca, kadar grozdje zori, ter razmeroma nizke ravni vlažnosti in majhna količina padavin. Ti pogoji so ugodni za prezrelo grozdje, iz katerega se proizvajajo vina z višjo vsebnostjo preostalega sladkorja in izrazito aromatično intenzivnostjo.

* Najvišja vsebnost hlapnih kislin se poviša z vsakim letom starosti vina do največ 18 miliekvivalentov na liter za vina, starejša od štirih let.

* Ravni žveplovega dioksida so enake za bela, rdeča in rosé vina.

SPLOŠNE ANALITSKE LASTNOSTI

Največji delež skupnega alkohola (v vol. %)

15

Najmanjši delež dejanskega alkohola (v vol. %)

12

Najnižja vsebnost skupnih kislin

4 grami na liter, izraženi kot vinska kislina

Najvišja vsebnost hlapnih kislin (v miliekvivalentih na liter)

10

Najvišja vsebnost skupnega žveplovega dioksida (v miligramih na liter)

—

5. Enološki postopki

5.1. Posebni enološki postopki

Posebni enološki postopek

Fizične ali pravne osebe ali združenja fizičnih ali pravnih oseb, ki imajo iz poklicnih razlogov ali za komercialne namene v lasti vina, ki izvirajo iz Kastilje - Manče, lahko uporabljajo izraze „Vino de la Tierra de Castilla“ kot del imena teh vin. Za to velja pogoj, da grozdje, ki se uporabi za proizvodnjo takih vin, izvira izključno z geografskega območja in da je to grozdje sort, navedenih v specifikaciji proizvoda, ter v skladu z zahtevami iz specifikacije proizvoda.

Likerska vina in peneča vina morajo biti v skladu z ustreznimi odstavki dela II Priloge VII k Uredbi (EU) št. 1308/2013 Evropskega parlamenta in Sveta z dne 17. decembra 2013.

5.2. Največji donosi

1. Vinske trte v kotlasti obliki in vinske trte, obrezane na glavo 10 000 kilogramov grozdja na hektar 70 hektolitrov na hektar

2. Vinske trte v obliki latnika 16 000 kilogramov grozdja na hektar 112 hektolitrov na hektar

6. Razmejeno geografsko območje

Obsega parcele in podparcele v občinah na ozemlju Kastilje - Manče.

7. Glavne sorte vinske trte

AIRÉN

BOBAL

CABERNET SAUVIGNON

GARNACHA TINTA

GARNACHA TINTORERA

MACABEO – VIURA

SYRAH

TEMPRANILLO – CENCIBEL

VERDEJO

8. Opis povezave

8.1. Vino

Suho podnebje in obilica sonca, več kot 3 500 ur na leto, omogočata, da grozdje ustrezno dozori. Rezultat so vina z izrazito aromatično intenzivnostjo ter sadnimi in cvetličnimi notami. Zaradi lastnosti tal se lahko proizvajajo bela vina, ki so elegantna in lahka, in vina rosé, ki so zelo bistra in živahna, temno rožnate barve in obstojna. Rdeča vina so aromatična, uravnotežena in strukturirana ter imajo močne tanine in od 11- do 14-odstotni delež alkohola, v nekaterih letih celo večji, ter fenolno strukturo, ki daje rdečim vino intenzivno barvo, polno telo in veliko kompleksnost.

8.2. Likersko vino

Zgornje plasti tal na geografskem območju so zelo bogate z apnencem. To omogoča proizvodnjo vin, ki so bolj subtilna in imajo velik delež alkohola.

8.3. Kakovostno peneče vino

Za podnebje so značilne mrzle noči, jesensko sonce, zmerne temperature in majhna količina padavin, ki dajejo lahka, aromatična in pitna peneča vina.

8.4. Biser vino

Tla imajo nizko vsebnost organskih snovi in so bogata z apnencem. Te lastnosti dajejo biser vina z intenzivnimi aromami, ki so bogata in uravnotežena ter imajo saden pookus.

8.5. Vino iz prezrelega grozdja

Za edinstveno podnebje območja proizvodnje so značilne velike količine svetlobe in tople jeseni, razmeroma nizke ravni vlažnosti, obilica sonca, kadar grozdje zori, in majhna količina padavin. Ti pogoji so ugodni za prezrelo grozdje, iz katerega se proizvajajo vina z višjo vsebnostjo preostalega sladkorja, izrazito aromatično intenzivnostjo ter pridihom suhega sadja.

9. Bistveni dodatni pogoji (pakiranje, označevanje, ostale zahteve)

Pravni okvir:

nacionalna zakonodaja

Vrsta dodatnega pogoja:

dodatne določbe o označevanju

Opis pogoja:

— Na etiketah mora biti jasno navedeno ime ali firma katere koli fizične ali pravne osebe ali združenja oseb s pravnim sedežem v Kastilji - Manči, vključenih v distribucijo zaščitenega vina. Navedeno mora biti tudi ime občine, v kateri je sedež, skupaj z zadevno provinco.

— Na hrbtni etiketi mora biti prikazan obris ozemlja Kastilje - Manče.

— Na etiketi je lahko kot manjša geografska enota na opredeljenem območju ZGO „Castilla“ navedena geografska enota Campo de Calatrava, če vse grozdje, iz katerega je pridelano vino, izvira iz naslednjih občin v provinci Ciudad Real: Aldea del Rey, Almagro, Argamasilla de Calatrava, Ballesteros de Calatrava, Bolaños de Calatrava, Calzada de Calatrava, Cañada de Calatrava, Carrión de Calatrava, Granátula de Calatrava, Miguelturra, Moral de Calatrava, Pozuelo de Calatrava, Torralba de Calatrava, Valenzuela de Calatrava, Villanueva de San Carlos in Villar del Pozo.

Povezava na specifikacijo proizvoda

http://pagina.jccm.es/agricul/paginas/comercial-industrial/consejos_new/pliegos/Mod_Pliego_IGP_CASTILLA_CCC_20210412.pdf

(1) UL L 9, 11.1.2019, str. 2.